     คาเฟ่ในตึกห้องเล็ก ๆ ที่แสนจะอบอุ่น ห้องนี้มีอะไรดีมากมาย ไม่ว่าจะเป็นขนมที่มีให้เลือกหลากหลาย กาแฟและเครื่องดื่มอื่น ๆ ก็มีดีไม่แพ้กัน ร้านนี้เพิ่งเปิดมาได้ไม่นานครับ แต่ผมกลับแวะเวียนมาทานร้านนี้ถึง 2 วันติดต่อกัน ชื่นชอบอะไรหลาย ๆ อย่าง ทั้งรสชาติเครื่องดื่ม บรรยากาศการตกแต่งร้านที่ดูเรียบง่าย น่ารัก และพนักงานรวมไปถึงเจ้าของร้านเป็นกันเอง เห็นอย่างนี้จะไม่ให้รักได้ไง

     Bite me bakery & cafe ตั้งอยู่ถนนศรีสว่าง หรือถนนกลางเมืองตากเลย เป็นเส้นที่ยังไม่ถึงถนนที่เดินรถทางเดียว อยู่ไม่ไกลจาก บ.กุ้งเผามากนัก บรรยากาศร้านเป็นอาคารพาณิชย์ 1 คูหา ใช้สีพื้นฐานของร้านด้วยโทนสีขาวแลดูเรียบง่าย อบอุ่น มีที่นั่งทั้งด้านหน้าร้าน และในร้าน ภายในร้านจะมีบาร์เล็ก ๆ ชุดโซฟา 1 ตัว และโต๊ะอยู่อีก 3 ตัวเท่านั้น ส่วนด้านหลังจะเป็น shop เสื้อผ้าดูดี เล็ก ๆ ของเจ้าของร้านให้เลือกชมกัน ร้านนี้เปิดบริการทุกวันตั้งแต่เวลา 08.00 น. - 17.30 น. เบอร์โทรศัพท์ทางร้าน 0987493560 ครับ

     เมนูของทางร้านจะเป็นเครื่องดื่มพื้นฐานของร้านกาแฟครับ ทั้งกาแฟ ชา ชาเขียว นม Italian Soda รวมไปถึง Special menu อย่าง Caramel Macchiato , Java chip และ Mocha I-tim ทางด้านขนมก็มีให้เลือกพอสมควร  หน้าตาน่าทานทีเดียว ราคาทั้งเครื่องดื่ม และขนมถือว่าน่าคบทีเดียว สำหรับวันนี้ผมทานอะไรบ้างตามมาดูกันครับ

     ทางฝั่งเมนูเครื่องดื่มที่ได้ลองจะเป็น Iced Americano (50 bath) , Iced Espresso (50 bath) และ Mocha (50 bath) ครับ ด้านกาแฟที่ใส่นมถือว่าทำได้นุ่มนวล ลงตัวทีเดียว ไม่หนักส่วนของกาแฟ หรือนมมากเกินไป มอคค่าไม่เข้มข้นมาก ส่วนอเมริกาโน่เหมือนเคยผมเลือกไม่ใส่ไซรับ วันนี้ถือว่าทำมาได้ดี กาแฟทางร้านไม่ขม ไม่ไหม้ ให้ทานแล้วเสียอารมณ์ รวมแล้วกาแฟของทางร้านถือว่าสอบผ่านทีเดียว อาจจะไม่ได้เด็ดนักสำหรับสายกาแฟโดยตรง แต่แค่นี้ก็พอให้เสพย์กันได้แล้ว  

     หลังจากทานกาแฟกันแล้วก็ขอต่อด้วยเค้กสักชิ้น วันนี้ผมเลือกทานเป็นเป็น  Chocolate cake ชิ้นละ 50 บาท เป็นช็อกโกแลตหน้านิ่ม หนาพอสมควร ตัวเนื้อเค้กนุ่มอร่อยทีเดียว ชอบตรงที่ทางร้านขูดเนื้อช็อกโกแลตโรยบนหน้าเค้กมาให้ด้วย เพิ่มความอร่อยยิ่งขึ้น 

     ด้านการบริการร้านนี้เจ้าของร้าน รวมไปถึงพนักงานในร้านยิ้มแย้ม เป็นกันเอง และพูดจาดีมาก ๆ ถูกใจ น่ารักอย่างนี้ผ่านเมื่อไหร่ก็คงต้องแวะมาอีกแน่นอน ส่วนน้ำดื่ม ทิชชู่ หลอดสำหรับกาแฟร้อน และเครื่องเติมอื่น ๆ มีวางให้บริการไว้ที่หน้าเค้าเตอร์เลยครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,243)